০৫ মে ২০১৯, ২২:২১
রাজধানীর পাঁচতারকা হোটেল ইন্টারকন্টিনেন্টালে ৪০ টাকার স্প্রাইটের ক্যান কীভাবে ১৬০ টাকা বিক্রি করা হয়, তা নিয়ে প্রশ্ন তুলেছেন হাইকোর্ট। একইসঙ্গে এ বিষয়ে হোটেল কর্তৃপক্ষকে আগামী ১২ মের মধ্যে জবাব দেওয়ার নির্দেশ দিয়েছেন আদালত।
ভোক্তা অধিকার আইনের একটি মামলার শুনানিকালে আজ রোববার বিচারপতি সৈয়দ রেফাত আহমেদ ও বিচারপতি ইকবাল কবিরের সমন্বয়ে গঠিত বেঞ্চ এ আদেশ দেন।
শুনানিকালে আদালতে রাষ্ট্রপক্ষে উপস্থিত ছিলেন ডেপুটি অ্যাটর্নি জেনারেল কাজী জিনাত হক। আইনজীবী ছিলেন আইনজীবী ইউসুফ আলী।
এ বিষয়ে ডেপুটি অ্যাটর্নি জেনারেল কাজী জিনাত হক এনটিভি অনলাইনকে বলেন, ‘একজন ভোক্তার মামলার পরিপ্রেক্ষিতে এ মামলার শুনানি অনুষ্ঠিত হয়। শুনানিকালে আদালত একটি পণ্য চারগুণ বেশি দামে বিক্রির বিষয়ে ১২ মে কর্তৃপক্ষকে জবাব দিতে বলেছেন।’
তবে মামলার বাদী এবং বিবরণ বিষয়ে এখনি কোনো কথা বলতে রাজি হননি আইনজীবী ইউসুফ আলী।
৪০ টাকার স্প্রাইটের ক্যান কীভাবে হোটেল ইন্টারকন্টিনেন্টালে চারগুণ বেশি দামে ১৬০ টাকায় বিক্রি হচ্ছে, সে বিষয়ে প্রতিকার চেয়ে ভোক্তা অধিকার আইনে একটি মামলা করেন একজন ভোক্তা।
ওই মামলার শুনানিতে হাইকোর্ট বলেন, ‘কোন নীতিমালা বা আইনের ভিত্তিতে হোটেল ইন্টারকন্টিনেন্টালে একটি নির্ধারিত পণ্যের দাম চারগুণ বেশি রাখে? সেবার ক্ষেত্রে প্রায়ই বেশি দাম রাখার অভিযোগ পাওয়া যায় নামিদামি হোটেলগুলোর বিরুদ্ধে।’
তবে আদালতের প্রশ্নের কোনো জবাব দিতে পারেননি হোটেল কর্তৃপক্ষের আইনজীবী। এরপর আদালত হোটেল ইন্টারকন্টিনেন্টাল কর্তৃপক্ষকে আগামী ১২ মের মধ্যে দাম বেশি রাখার বিষয়ে জবাব দিতে নির্দেশ দেন।